Bajtra
Bajtra on Malta lahja liköör, mis on valmistatud suureviljalise viigikaktuse (Opuntia ficus-indica) viljadest. Viigikaktus toodi Maltale 15. sajandi lõpul Ameerika mandrilt, viljadest hakkasid Malta ordurüütlid hiljem valmistama ka likööri. Tänapäeval on tuntuim tootja Zeppi's Naxxari vallas, kuid seda valmistatakse ka väikestes viinaköökides (nt mõne suure restorani omas). Üldiselt on likööri alkoholisisaldus 21 %. Maltal juuakse Bajtrat jahutatult puhtalt või jääga, aga ka kokteilides bitterite või vahuveinidega.